Syyrian ja Turkin rajalla on ammuttu alas venäläinen hävittäjä.

Nato-maa Turkki on ampunut tiistaiaamuna alas koneen Syyrian vastaisella rajallaan. Venäjän puolustusministeriö ilmoitti nopeasti, että kone oli Venäjän armeijan Suhoi Su-24 -hävittäjä. Asian on vahvistanut myös Turkin presidentin kansila.

Turkin mukaan kone ammuttiin alas, koska se loukkasi maan ilmatilaa. Asialla oli kaksi F16-hävittää, jotka olivat rajalla partiointitehtävissä. Turkin armeija sanoo varoittaneensa konetta kymmenen kertaa viiden minuutin aikana ennen alasampumista. Rajalla lentäneitä venäläiskoneita oli Turkin mukaan kaksi.

Syyrian oppositiolähteiden mukaan venäläiskoneen piloteista toinen on kuollut ja toinen on kateissa, raportoi uutistoimisto AFP.

- Me varoitimme koneita tulemasta Turkin ilmatilaan useita kertoja. Tietomme osoittavat selvästi, että Turkin ilmatilaa loukattiin useita kertoja. Ja sitä loukattiin tietoisesti, turkkilaisviranomainen sanoo Reutersille.

Venäjän mukaan kone ei ollut Turkin ilmatilassa. Puolustusministeriö väittää voivansa todistaa, että kone pysytteli koko lennon ajan Syyrian puolella. Kremlin tiedottaja pitää tapausta " hyvin vakavana " , mutta sanoo, ettei johtopäätöksiä voi vielä tehdä. Presidentti Vladimir Putin puolestaan kommentoi asiaa kolmen aikaan iltapäivällä Sotshissa. Hän kutsui tekoa selkäänpuukotukseksi ja varoitti, että sillä on vakavia seurauksia.

- Kone lensi 6 000 metrin korkeudessa. Kone oli koko lennon ajan yksinomaan Syyrian alueen yllä. Tämä on tallennettu luotettavin seurantamenetelmin, ministeriön tiedotteessa muotoiltiin.

Putin täsmensi, että kone oli kilometrin verran Syyrian rajan sisäpuolella.

Nato kertoi pitävänsä heti tänään jäsenvaltioidensa kesken ylimääräisen kokouksen Ankarassa koneen alasampumisen vuoksi.

Kone putosi Syyrian puolelle. HABERTURK TV / EPA / AOP

Liekehtivä Suhoi Su-24 tallentui useille videoille. HABERTURK TV / EPA / AOP

Toinen lentäjä kuoli?

Haberturk tv-kanava näytti aamupäivällä kuvaa liekehtivästä koneesta, joka syöksyi liki kohtisuoraan maahan. Kone putosi Putinin mukaan neljä kilometriä rajasta Syyrian puolelle.

Turkkilaisen Anadolu-uutistoimiston julkaiseman kuvamateriaalin perusteella koneesta pelastautui laskuvarjolla kaksi lentäjää. Venäjän puolustusministeriö vahvistaa asian.

Lentäjien kohtalosta ei ole varmuutta ja tiedot ovat osin ristiriitaisia. CNN Turkin lähteiden mukaan toinen lentäjistä on Syyrian kapinallisiin kuuluvien turkmeenijoukkojen huostassa. Toista etsitään yhä.

Venäjä etsii lentäjiä helikoptereiden avulla.

Iltapäivällä Reutersille lähetettiin video, joka esitti pahoin loukkaantunutta venäläislentäjää. Videon lähettäneen kapinallisryhmän edustajan mukaan lentäjä oli kuollut. Toisesta lentäjästä ei puhuttu. Videoa on levitetty myös sosiaalisen median kautta.

Turkki on ilmoittanut, että koneen alasampuminen ei ollut suunnattu ketään vastaan, vaan tarkoitus oli suojella valtion koskemattomuutta.

Venäjä loukannut ilmatilaa aiemmin

Venäjän sotilaskoneet ovat aiemmin loukanneet Turkin ilmatilaa ainakin kahdesti. Venäjä on pyytänyt tapauksia anteeksi.

Lokakuussa Turkki kertoi ampuneensa alas miehittämättömän venäläisen sotilaslennokin. Venäjä ei ole myöntänyt, että laite kuului heille.

Syyrian ilmatilassa operoi länsiliittouman, Venäjän ja Syyrian armeijan koneita. Myös terroristijärjestö Isis sai aiemmin ainakin muutaman hävittäjän kaapattua, mutta ne on todennäköisesti tuhottu.

Turkilla ja Venäjällä on Syyriassa vastakkaiset intressit. Venäjä tukee ilmaiskuillaan Syyrian presidentti Bashar al-Assadia, kun taas Turkki haluaa syrjäyttää hänet.

Venäjän ulkoministeri Sergei Lavrov vierailee Turkissa huomenna keskiviikkona ja tapaa kollegansa Feridun Sinirlioglun. Vierailu oli sovittu jo aiemmin ja tullaan Turkin ulkoministeriön mukaan järjestämään hävittäjäselkkauksesta huolimatta normaalisti.

Turkin pääministerin Ahmet Davutoglun toimisto on tiedotteen mukaan määrännyt maan ulkoministeriötä konsultoimaan Natoa, YK:ta ja asiaan liittyviä maita koskien " viimeaikaisia tapahtumia Syyrian rajalla " . Tiedotteessa ei mainittu alas ammuttua konetta.

Reutersille puhunut korkea-arvoinen viranomainen sanoi, ettei alasampuminen ollut toimi mitään valtiota kohtaan, vaan tarkoitus oli suojella Turkin koskemattomuutta.

Lähteet: Haberturk, Reuters, CNN Turk, AFP